Старэйшы і сярэдні браты падзяліліся. Старэйшы, найразумнейшы з братоў, пайшоў у бок Лепеля, бо вырашыў, што сапель перагукаецца з Лепелем, таму толькі ў Лепелі яго знайсці і можна. У кемлівага сярэдняга ніякіх здагадак, дзе б мог быць сапель не было, але ён вырашыў падацца ў процілеглы бок, на поўнач. Калі старэйшы брат не знойдзе таго таямнічага сапеля, дык можа хоць яму пашанцуе – думаў ён. Дурны, малодшы брат увесь час працягваў сядзець на тым жа месцы каля бацькі і чым больш тужыў сваю рэпу, чым даўжэй напрагаў свае мазгі, тым менш разумеў, што ад яго ўласна чакаецца. Ад гэтай напругі, несвядома ажно засунуў у нос паказнік – указальны палец.